Det er kun to af de tre sigtede, der er blevet varetægtsfængslet.

48 kilo marihuana. Det ville have været udbyttet af de skunkplanter, der endnu var stiklinger, da Nordjyllands Politi fandt dem i et skunkvæksthus i Jammerbugt. Lørdag var to kvinder og en mand sigtet i sagen efter straffelovens paragraf 191, der handler om besiddelse af narko med henblik på videresalg. De var derfor alle tre i et lukket grundlovsforhør ved Retten i Aalborg lørdag middag. Mens den ene af de to kvinder blev løsladt efter grundlovsforhøret, er en mand og en kvinde blevet varetægtsfængslet i fire uger i sagen. Det oplyser anklager ved Nordjyllands Politi Søren Riis Andersen. Begge de varetægtsfængslede er midt i 50'erne, og de erkendte delvist at have haft en finger med i spillet. Men der er sparsomt med oplysninger i sagen, etop fordi grundlovsforhøret blev afholdt for lukkede døre.